ธกส.จัดเงิน6หมื่นล้านช่วยเกษตรกร
ธ.ก.ส. ควัก 6 หมื่นล้าน ช่วยเกษตรกร เผยลูกค้ากว่า 4 แสนรายจมน้ำ
30 ต.ค. 2565

ธ.ก.ส. ควัก 6 หมื่นล้าน ช่วยเกษตรกร เผยลูกค้ากว่า 4 แสนรายจมน้ำ
นายบุญไทย แก้วขันตี ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารได้จัดเตรียมเงินปล่อยสินเชื่อดูแลช่วยเหลือเกษตรกรที่ประสบอุทกภัยไว้รวมแล้ว 6 หมื่นล้านบาท แบ่งเป็นสินเชื่อเพื่อฟื้นฟูการประกอบอาชีพเกษตรกร 3 หมื่นล้านบาท ให้กู้รายละไม่เกิน 1 แสนบาท คิดดอกเบี้ยเอ็มอาร์อาร์ ลบ 3% โดยปัจจุบันดอกเบี้ยเอ็มอาร์อาร์อยู่ที่ 7%
วงเงินส่วนที่เหลือเป็นสินเชื่อเพื่อฟื้นฟูและพัฒนาคุณภาพชีวิตเกษตรกรอีก 3 หมื่นล้านบาท จะคิดอัตราดอกเบี้ยเอ็มอาร์อาร์ ระยะเวลาปล่อยกู้ 35 ปี
นายบุญไทย กล่าวว่า ปัญหาน้ำท่วมนั้นธนาคารประเมินว่า พื้นที่ปลูกข้าวจะเสียหายประมาณ 10 ล้านไร่ จากพื้นที่เพาะปลูกทั้งหมด 57 ล้านไร่ คิดเป็นปริมาณข้าวเสียหายราว 5 ล้านตัน จาก 25 ล้านตัน ทำให้ที่ผ่านมา นับตั้งแต่วันที่ 7 ต.ค. 2554 จนถึงปัจจุบันธนาคารได้มีการรับจำนำข้าวแล้วเพียง 3.29 แสนตัน หรือ 3.7 หมื่นสัญญา หรือใช้เงินไปแค่ 4,880 ล้านบาทเท่านั้น
นายบุญไทย กล่าวว่า ล่าสุดผลสำรวจพบว่า ลูกค้า ธ.ก.ส.ประสบภัยน้ำท่วมใน 62 จังหวัด จำนวน 4 แสนราย คิดเป็นมูลหนี้กว่า 4 หมื่นล้านบาท ซึ่งธนาคารดึงเข้าในโครงการพักหนี้อัตโนมัติ และลูกค้าเหล่านี้ยังสามารถกู้เพื่อนำไปฟื้นฟูอาชีพได้อีกด้วย โดย ธ.ก.ส.ได้มีการยกหนี้ให้กับลูกค้าที่เสียชีวิตจากน้ำท่วมไปแล้ว 37 ราย คิดเป็นหนี้จำนวน 3 ล้านบาท 
ด้านนายเลอศักดิ์ จุลเทศ ผู้อำนวยการธนาคารออมสิน ยืนยันว่าลูกค้าสินเชื่อบ้านที่เป็นผู้ประสบภัย หากติดต่อเข้ามาที่ธนาคารจะได้รับการยกเว้นการผ่อนชำระค่างวดทั้งเงินต้นและดอกเบี้ยทันที 6 เดือน จากนั้นในเดือนที่ 7 จึงเริ่มต้นการผ่อนชำระตามปกติใหม่ ขณะนี้มีลูกค้ามาลงทะเบียนกว่า 1 หมื่นรายแล้ว ในจำนวนนี้เป็นลูกค้าสินเชื่อทุกประเภท และเป็นลูกค้าสินเชื่อบ้านกว่า 5,000 ราย